Pitkos | Oktober 2021
Op Landbouspore het TLU SA die afgelope maand in gesprek getree met verskeie rolspelers in die gebruik van biotegnologie, politieke partye en vakbonde in die werksplek en KragDag. Ons het gesels met Stephan Naudé, Christo Bester en Henri Combrink.
Wanneer TLU SA moet noem wat is die groot taak van die organisasie word daar onomwonde gemeld dat die doel is om ons lede, naamlik kommersiële boere, veilig en volhoubaar op hul grond te hou. Gegewe die realiteite van Suid-Afrika is dit inderdaad 'n omvangryke taak.
Ons jeug –
Die geskiedenis leerplan gaan opnuut aangepas en in 2024 geïmplementeer te word. Die afgelope aantal jare se belewenis van hoe die geskiedenis verdraai, kern belangrike elemente uitgelos en selfs met leuens voorgehou word kan ons dan nie anders as om bekommerd te wees oor hoe die jeug in die toekoms gerig gaan word vanuit "ons" geskiedenis nie.
Verkiesing 1 November
Die horlosie stap aan na Maandag 1 November en dit wil voorkom of plaaslike munisipaliteite in stadige tempo die laaste treë stap. Dienslewering is op sy swakste wat nog ooit ervaar is. Binne die wetgewing en verpligtinge wil dit voorkom of daar 'n weerhouding is om aan verpligtinge te voldoen. Promulgering van tariewe word geensins as belangrik beskou nie en die voldoening is ook glad nie 'n prioriteit nie.
Het die algehele wanorde waarbinne Suid-Afrika vandag funksioneer, ook die plaaslike regerings oorgeneem? Ministers word gyselaar gehou, hawens word afgebrand en steeds is die belofte om die oortreders van die opstand wat die land tot stilstand geruk het tot verantwoording te bring, nog nie nagekom nie.
Tydens 'n onlangse vergadering van die Nasionale Prioriteitskomitee vir Landelike Veiligheid is die kwessie van toenemende gevalle van brandstigting in landbou gebiede bespreek en was die volgende beklemtoon en versoek:
Brandstigting is een van die geïdentifiseerde misdrywe in die SAPD se nuutste weergawe van die Landelike Veiligheid Strategie en daarom verg dit prioriteitsaandag van die SAPD.
SASRIA-versekeringsdekking in sodanige gevalle toeganklik moet wees aangesien die omvang van finansiële skade aan lewende hawe, weiding, heinings en infrastruktuur omvangryk is en tot finansiële ondergang vir boere kan lei. Daar heers derhalwe ook 'n verantwoordelikheid by landbouers om te verseker hul huidige versekering voorsiening maak vir sodanige dekking.
'n Onlangse herhaling van polities-gedrewe uitlokking soos wat in die nie-te-verre verlede by Pampoenkraal naby Piet Retief voorgekom het, het onlangs ook in KZN kop uitgesteek. By herhaling bly dit belangrik dat daar deeglik verslag gehou word van verwikkelinge en in hierdie verband is die volgende belangrik:
Bevestiging van tydige waarskuwing aan die plaaslike SAPD asook Veiligheidsdienste
Tydige toegang tot regsadvies
Besonderhede van ooggetuies
Stawende video-/fotografiese vaslegging van persoonlikhede en verwikkelinge
Gedokumenteerde volgorde van gebeure
Stawende verklarings deur ooggetuies
Met die koms van die nuwe seisoen is dit asof die hele wêreld in rep en roer is. Oos- en Natalstreek is nie uitgesluit nie. Ná die koms van goeie reën in sekere gedeeltes het die trekkers letterlik begin dreun ter voorbereiding van die aanplant van somer gewasse.
In sekere gedeeltes van die twee streke is die boere ook besig met die skeer van kuddes en 'n goeie prys vir wol word in die vooruitsig gestel.
Beide streke word tans ernstig deur veediefstal geaffekteer. Hoewel die diefstal van vee as 'n prioriteitsmisdaad geklassifiseer is, wil dit voorkom asof die huidige voorkomings aksies en ondersoeke van die SAPD nie enige impak het nie. Ons moet egter noem dat daar gesamentlik deur TLU SA, Mpumalanga Landbou en AFASA 'n vergadering met die nuut aangestelde Provinsiale Kommissaris van Mpumalanga vir 22 Oktober 2021 belê is. Met dié vergadering sal die Nasionale Landelike Beveiligings Plan met die Kommissaris bespreek word om sodoende te poog om oplossings te vind vir voorkoming en ondersoek van alle misdade in die provinsie.
TLU SA in dié streek bied op 11 Desember 'n Ope Skietdag in samewerking met WILDMAN aan. Deelnemers sal in die volgende kategorieë meegeding: Gongbaan (Maksimum 300 win mag); Pistool en Semi Auto; Pistool en haelgeweer.
Vele kontantpryse asook gelukkige trekkings is op die spel. Inskrywingsgeld is R2000 per span van vier. Navrae kan gerig word aan: Elize Barnette (079 620 0275) of Ronnie Schilling (083 642 7230).
Die dag beloof om 'n hoogtepunt vir Desember te wees. Sien jou daar!
Die onwettige jag met honde op privaateiendom is besig om hand uit te ruk.
"Dit skep vir vee en wildboere 'n geweldige probleem, aangesien geen boer kan toelaat dat sy diere op hierdie wrede manier uitgewis word nie," sê TLU SA Vrystaat-voorsitter Bertus van der Westhuizen.
"Honde is wrede jagters, en ruk hompe vleis uit lewendige prooi, totdat die stomme dier deur pyn so verswak is, dat hy nie meer kan vlug nie. Wanneer die jagter of jagters dan op die toneel verskyn, word hierdie stomme dier dikwels met byle afgemaai. Geen boer beskou hierdie manier van jag as 'n sport of vermaak nie, en sal verseker tot beheersde geweld oorgaan om sy diere teen hierdie praktyk te beskerm."
Bedreigde spesies soos byvoorbeeld steenbokkies loop die gevaar om op hierdie manier uitgewis te word.
BOERDERY BY UITNEMENDHEID
Die moderne boer in Suid-Afrika bevind hom in 'n uitdagende omgewing wat buitengewone eise aan hom stel. Hierdie stelling mag 'n geykte een wees met vele herhaling, maar bly 'n voldonge feit. Ons ken almal hierdie uitdagings en dit is nie die doel van my artikel om dit te herhaal nie.
Die sukses gedrewe boer sal egter gedryf word deur die soeke na uitnemendheid in sy onderneming. Hy kan nie anders nie, dit word van hom vereis indien hy finansiële sukses wil behaal. Vanuit hierdie perspektief wil ek graag my kennis en ervaring met boere deel op die gebied van finansiële prestasie van boerdery ondernemings in praktyk.
Wat is dan belangrik vir 'n boer om te weet of sy onderneming finansieel presteer? Hoe meet hy dit?
TLU SA SE ADVIESDIENS
Met dié splinternuwe diens bring TLU SA bruikbare en praktiese kennis na sy boere om hul op die kort en langtermyn meer suksesvol te maak.
WCA Solutions bied hulp met enige kwessies rakende besering aan diens.
Wys ons jou vuil water!
Die stand van Suid-Afrika se water is onaanvaarbaar. TLU SA het 'n veldtog van stapel gestuur om die departement van water en sanitasie te dwing om die kwaliteit van ons waterbronne te verbeter. Deel van die veldtog is om voorbeelde van die vuil water te versamel om dit aan die departement voor te lê. Indien die departement en munisipaliteite nie binne 'n sekere tydperk daarin kan slaag om ons waterbronne te herstel nie, sal TLU SA daarop aandring dat privaatinstellings hierdie taak oorneem.